P r e d k l a d a c i a    s p r á v a   

Na základe článkov 69 a  70 Európskej dohody o pridružení uzatvorenej medzi Európskymi spoločenstvami a ich členskými štátmi na strane jednej (ďalej len „spoločenstvo“) a Slovenskou republikou na strane druhej dôležitou podmienkou  hospodárskej integrácie Slovenskej republiky do spoločenstva je zbližovanie existujúcich a budúcich legislatívnych predpisov Slovenskej republiky s predpismi spoločenstva. Zbližovanie práva zahŕňa okrem iných oblastí  aj colné právo.

Podľa článku 3 ods. 3 a  4 Aktu o podmienkach pristúpenia desiatich kandidátskych krajín a o úpravách zmlúv, na ktorých je založená Európska únia, (súčasť Zmluvy o pristúpení desiatich kandidátskych krajín strednej a východnej Európy k Európskej únii), dohody, uzavreté radou podľa článku 6 ustanovenia Schengenského acquis zahrnutého do rámca Európskej únie protokolom prijatým k Zmluve o Európskej únii a Zmluve o založení Európskeho spoločenstva a na ňom založených alebo inak s ním súvisiacich aktov, (ďalej len „Schengenský protokol“), sú záväzné pre nové členské štáty odo dňa pristúpenia. Nové členské štáty sa zaväzujú pristúpiť k dohovorom, ktoré sú ku dňu pristúpenia otvorené na podpis súčasnými členskými štátmi a k tým, ktoré vypracovala rada v súlade s hlavou VI Zmluvy o Európskej únii, ktorých prijatie bolo odporučené členským štátom a ktorých uplatňovanie je nevyhnutné na dosiahnutie cieľov stanovených Zmluvou o založení Európskych spoločenstiev. K takýmto dohovorom patrí aj Dohovor vypracovaný na základe článku  K. 3 Zmluvy o Európskej únii o vzájomnej pomoci a spolupráci medzi colnými správami, tzv. Neapol II (ďalej len „dohovor“).

Predkladaný   návrh  na  pristúpenie Slovenskej republiky k dohovoru predstavuje významné posilnenie boja proti podvodom, nadnárodnému porušovaniu vnútroštátnych colných predpisov a colných predpisov spoločenstva. Uvedená spolupráca colných správ sa realizuje v rámci tretieho piliera podľa ustanovení článkov 29 a  30 hlavy VI Zmluvy o Európskej únii, kde sú uvedené ciele policajnej a justičnej spolupráce v trestných veciach a činnosti, ktoré slúžia na dosiahnutie týchto cieľov. Dohovor predstavuje nové možnosti spolupráce, ako sú prenasledovanie, sledovanie, kontrolované dodávky, skryté vyšetrovanie, spoločné vyšetrovacie tímy.

Účelom tohto dohovoru je prostredníctvom spolupráce medzi colnými správami zabrániť porušovaniu vnútroštátnych colných predpisov, napomáhať ich odhaľovanie a zabezpečiť trestné stíhanie a potrestanie porušenia colných predpisov spoločenstva a vnútroštátnych colných predpisov. 
 
Svojím obsahom dohovor zahŕňa spoluprácu na úrovni spoločenstva, ako je definované v článku 1 ods. 1 nariadenia rady č. 515/1997 o vzájomnej pomoci medzi správnymi orgánmi členských štátov a o spolupráci medzi správnymi orgánmi členských štátov a Komisiou pri zabezpečovaní riadneho uplatňovania predpisov v colných a poľnohospodárskych záležitostiach. Na úrovni členských štátov Európskej únie zahŕňa spoluprácu v oblasti  vnútroštátnych colných predpisov, ako je definované v článku 4 ods. 1 dohovoru, v oblasti harmonizovaných spotrebných daní, ďalej v oblasti administratívy a v trestných veciach pri porušení colných predpisov spoločenstva (represívne účely).

Dohovor umožňuje vzájomnú výmenu informácií, ktoré súvisia s porušovaním colných predpisov, týkajúcich sa hlavne osôb, tovaru a dopravných prostriedkov, ale aj informácií o nových prostriedkoch a metódach používaných na odhaľovanie pri porušovaní colných predpisov. Dohovor taktiež určuje možnosti vykonávania dohľadu nad osobami, tovarom a dopravnými prostriedkami, o ktorých je známe alebo existuje podozrenie, že porušili alebo sa nimi majú porušiť colné predpisy. Dohovor ďalej určuje spôsob použitia informácií, písomností a iných oznámení. 

Na účely tohto dohovoru „colnými správami“ sú colné správy členských štátov, ako aj iné orgány, ktoré sú oprávnené vykonávať ustanovenia tohto dohovoru. Navrhuje sa, aby okrem colnej správy boli orgánmi príslušnými konať podľa tohto dohovoru aj Ministerstvo vnútra Slovenskej republiky - Prezídium Policajného zboru, Ministerstvo spravodlivosti Slovenskej republiky, súdy Slovenskej republiky a Generálna prokuratúra Slovenskej republiky.

Dohovor bol podpísaný v Bruseli dňa 18. 12. 1997. Po nadobudnutí platnosti dohovoru prijatím všetkými členskými štátmi Európskej únie sa nahradí doteraz platný Dohovor o poskytovaní vzájomnej pomoci medzi colnými správami zo 7. septembra 1967, tzv. Neapol I. Colné správy budú uplatňovať dohovor len v medziach právomocí, ktoré majú podľa vnútroštátnych právnych predpisov. Dohovor nemá vplyv na ustanovenia Dohovoru o vzájomnej pomoci v trestných veciach medzi justičnými orgánmi, rovnako ani na výhodnejšie ustanovenia v bilaterálnych alebo multilaterálnych zmluvách medzi členskými štátmi Európskej únie.

Dohovor podlieha vnútroštátnemu schváleniu každej zmluvnej strany. Nadobudne platnosť 90. dňom od oznámenia o ukončení vnútroštátneho procesu jeho prijatia štátom,  ktorý bol členom Európskej únie v čase, keď rada prijala právny predpis, predstavujúci  tento dohovor, ktorý ako posledný splnil túto formalitu. 

            Pred vstupom dohovoru do platnosti môže členský štát vydať vyhlásenie k článkom 20 a 21. Slovenská republika uplatní  vyhlásenia k článku 20 ods. 1, ods. 6 a ods. 8 a k článku 21 ods. 1 a ods. 5. Znenie vyhlásení je zapracované v návrhu uznesení a v prílohe k materiálu. Súčasťou materiálu je aj vyhlásenie k článku 1 ods. 2 a článku 3 ods. 2, ktoré je v súlade s vyhlásením Slovenskej republiky k článku 24 Európskeho dohovoru o vzájomnej pomoci v trestných veciach, (publikované v Zbierke zákonov SR pod číslom 313/2000) a týka sa určenia justičných orgánov v Slovenskej republike.

	Depozitárovi tohto dohovoru bude potrebné oznámiť, že článok 20 ods. 1 sa v Slovenskej republike vzťahuje na úradníkov Colnej správy Slovenskej republiky a článok 21 ods. 1 sa  vzťahuje na úradníkov špecializovaného útvaru Policajného zboru, alebo Colnej správy Slovenskej republiky.

	Slovenská republika podľa článku 20 ods. 6 má ustanoviť formou vyhlásenia, po predchádzajúcich konzultáciách s každým dotknutým členským štátom na účely dosiahnutia recipročných opatrení, postupy na vykonávanie prenasledovania na svojom území. Vzhľadom na to, že sa doposiaľ takéto konzultácie neuskutočnili, navrhuje sa oznámiť, že takéto vyhlásenie Slovenská republika odovzdá po uskutočnených konzultáciách.

 	Pristúpenie Slovenskej republiky k dohovoru nebude mať environmentálny vplyv. Vplyv na zamestnanosť a na štátny rozpočet je vyčíslený v doložke finančných, ekonomických, environmentálnych vplyvov a vplyvov na zamestnanosť.

Predkladaný návrh je v súlade so všeobecnými záväznými zásadami európskeho a medzinárodného práva a so záväzkami iných platných dohôd. Ide o dohovor, ktorý je podľa vnútroštátnych právnych predpisov medzinárodnou zmluvou prezidentského typu podľa článku 7 ods. 4 Ústavy Slovenskej republiky, preto si vyžaduje súhlas Národnej rady Slovenskej republiky a súčasne je aj prednostnou prezidentskou zmluvou, ktorá má prednosť pred zákonmi podľa článku 7 ods. 5 Ústavy Slovenskej republiky vzhľadom na skutočnosť, že priamo zakladá práva alebo povinnosti fyzických alebo právnických osôb.